Tigerfluer

Tigerfluer (slekten Sericomyia) er en gruppe av fluer som tilhører familien blomsterfluer (Syrphidae). Slekten omfatter vel 20 kjente arter, fem av dem forekommer i Norge. De er store, kraftige, svarte og gule eller hvite blomsterfluer.


== Utseende ==
Middelsstore til store (12–18 mm), brede, svarte blomsterfluer, bakkroppen med hvite eller gule tverrflekker. Fasettøynene er nakne, hos hannen møtes de i pannen. Antennene er korte, det tredje leddet omtrent kvadratisk, antennebørsten (arista) fjærgrenet. Ansiktet er nesten flatt med ganske lange hår, tett bestøvet bortsett fra en blank flekk i midten. Thorax er blankt svart med moderat tette, oppstående hår som er hovedsakelig svarte oppe på ryggen, gule på sidene. Scutellum er ofte mørkt rødlig. Beina er slanke og rødlige. Bakkroppen er bred, svart, med gule eller hvite tverrflekker som nesten møtes i midten på det andre, tredje og fjerde leddet. Vingene er melkeaktige bortsett fra at fremkanten er gulbrun. Slekten er lett å kjenne på størrelsen, kroppsformen og fargetegningene.


== Levevis ==
Disse fluene finnes helst på fuktige steder, for eksempel langs kanten av myrer. Larvene lever i vann, kanskje særlig små dammer i torvmyrer. De voksne fluene flyr godt og kan også påtreffes langt fra vannet. De besøker mange slags blomster og er aktive i mai-september.


== Utbredelse ==
Slekten forekommer i Holarktis og Sørøst-Asia. De fleste artene er nordlige.


== Systematisk inndeling / nordiske arter ==
Slekten Arctophila blir noen ganger regnet som en underslekt av Sericomyia.

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Eristalinae
gruppe Eristalini
slekten tigerfluer, Sericomyia Meigen, 1803
arktisk tigerflue, Sericomyia arctica Schirmer, 1913 – bare kjent fra Pasvikdalen i Norge
polartigerflue, Sericomyia jakutica (Stackelberg, 1927) – ett over 100 år gammelt funn fra Finnmark
fjelltigerflue, Sericomyia lappona (Linnaeus, 1758) – vanlig over hele Norge
svart tigerflue, Sericomyia nigra Portschinsky, 1873 – funnet over store deler av Norge, men ikke vanlig
myrtigerflue, Sericomyia silentis (Harris, 1776) – vanlig over hele Norge bortsett fra Finnmark
slekten bjørneblomsterfluer, Arctophila Sciner, 1860
gulstripet bjørneblomsterflue, Arctophila bombiformis (Fallén, 1810) – ved Oslofjorden og i Trøndelag, ikke vanlig
Arctophila superbiens (Müller, 1776) – bare i Danmark og Skåne i Norden


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) tigerfluer i Encyclopedia of Life 
(en) tigerfluer i Global Biodiversity Information Facility 
(no) tigerfluer hos Artsdatabanken 
(sv) tigerfluer hos Dyntaxa 
(en) tigerfluer hos Fauna Europaea 
(en) tigerfluer hos ITIS 
(en) tigerfluer hos NCBI 
(en) Kategori:Sericomyia – bilder, video eller lyd på Wikimedia Commons 
Sericomyia – detaljert informasjon på Wikispecies 
www.syrphidae.com/ – the Syrphidae website
Norsk entomologisk forening – for deg som vil lære mer om insekter.